Document ID: 32010D0750

A BIZOTTSÁG HATÁROZATA
(2010. december 3.)
az Európai Mezőgazdasági Orientációs és Garanciaalap (EMOGA) által finanszírozott átmeneti vidékfejlesztési programok zárásakor az Észtország, Ciprus, Lettország, Litvánia, Málta, Lengyelország és Szlovákia részére kifizetendő vagy általuk visszafizetendő záró egyenleg megállapításáról
(az értesítés a C(2010) 8471. számú dokumentummal történt)
(Csak az észt, görög, lengyel, lett, litván, máltai és szlovák nyelvű szöveg hiteles)
(2010/750/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az 1257/1999/EK tanácsi rendelet alkalmazására vonatkozó átmeneti részletes szabályoknak a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában a vidékfejlesztési intézkedéseknek az EMOGA Garanciarészlegéből való finanszírozása tekintetében történő megállapításáról szóló, 2004. január 5-i 27/2004/EK bizottsági rendeletre (1) és különösen annak 3. cikke (4) bekezdésére,
tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletre (2) és különösen annak 32. cikke (3) bekezdésére,
tekintettel az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendeletre (3) és különösen annak 47. cikkének (3) bekezdésére,
a mezőgazdasági alapok bizottságával való konzultációt követően,
mivel:
(1)
A 2009/984/EU bizottsági határozat (4) megállapította az Európai Mezőgazdasági Orientációs és Garanciaalap (EMOGA) által finanszírozott átmeneti vidékfejlesztési programok zárásakor a Cseh Köztársaság, Magyarország és Szlovénia részére kifizetendő vagy általuk visszafizetendő záró egyenleget.
(2)
A vidékfejlesztési intézkedések tekintetében felmerült kiadásokra vonatkozóan az Észtország, Ciprus, Lettország, Litvánia, Málta, Lengyelország és Szlovákia által benyújtott, a szükséges adatokkal kiegészített éves beszámolók alapján megtörtént a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (5) 6. cikkének (2) bekezdésében említett kifizető ügynökségek 2005. (6), 2006. (7), 2007. (8), 2008. (9) és 2009. (10) pénzügyi évi számláinak elszámolása. Elfogadásra kerültek a vonatkozó elszámolási határozatok.
(3)
Az átmeneti vidékfejlesztési programokra vonatkozó elszámolhatóság végső határidejeként 2008. december 31-ét állapították meg. Észtország, Málta és Szlovákia engedélyt kapott az elszámolhatóság végső határidejének meghosszabbítására. A 2008. október 16. és 2009. június 30. között felmerült kiadásokat feltüntették a 2009-es éves beszámolókban, így az említett számlaelszámolási határozatok az e programok keretében felmerült valamennyi kiadás elszámolására vonatkoznak.
(4)
Az 1260/1999/EK rendelet 32. cikkének (3) bekezdése értelmében a program tekintetében - a záró egyenleg kifizetését megelőzően - teljesített kifizetések együttes összege nem haladhatja meg a programhoz nyújtott közösségi kötelezettségvállalás 95 %-át.
(5)
A 27/2004/EK rendelet 3. cikkének (4) bekezdése szerinti vidékfejlesztési kiadások tekintetében a kifizetendő vagy visszafizetendő záró egyenleg kiszámítása a legutolsó számlaelszámolási határozat, valamint az Észtország, Ciprus, Lettország, Litvánia, Málta, Lengyelország és Szlovákia által az alábbi (6) preambulumbekezdés szerint nyújtott kiegészítő információk alapján történik.
(6)
Az átmeneti vidékfejlesztési programok zárására tekintettel az érintett tagállamoknak információt kellett nyújtaniuk a programok vonatkozásában fennálló tartozásokról. A Bizottság megvizsgálta és a záró egyenleg kiszámítása során figyelembe vette a tartozásra vonatkozó adatokat.
(7)
Az 1290/2005/EK rendelet 30. cikkének (2) bekezdésével összhangban e határozat nem sérti a Bizottság által elfogadott azon későbbi határozatokat, amelyek az európai uniós szabályoknak nem megfelelő kiadásokat kizárják az uniós finanszírozásból,
ELFOGADTA EZT A HATÁROZATOT:
1. cikk
Az Észtországban, Cipruson, Lettországban, Litvániában, Máltán, Lengyelországban és Szlovákiában alkalmazandó vidékfejlesztési intézkedésekre vonatkozó záró egyenlegnek az e határozat értelmében az egyes tagállamok részére kifizetendő vagy általuk visszafizetendő összegeit a melléklet tartalmazza.
2. cikk
E határozat megállapítja az Európai Mezőgazdasági Orientációs és Garanciaalap (EMOGA) által finanszírozott, fennmaradó átmeneti vidékfejlesztési programok záró egyenlegét.
3. cikk
Ennek a határozatnak az Észt Köztársaság, a Ciprusi Köztársaság, a Lett Köztársaság, a Litván Köztársaság, a Máltai Köztársaság, a Lengyel Köztársaság és a Szlovák Köztársaság a címzettje.
Kelt Brüsszelben, 2010. december 3-án.

Labels: 18
15
4
6